Poppie se ma in hofLouisa Koekemoer. Foto: Facebook Louisa Koekemoer, Poppie van der Merwe se ma, verskyn Maandag in die Brits-landdroshof in verband met die dood van haar dogter. Koekemoer is Donderdag omstreeks 15:00 by haar huis in Mamogaleskraal naby Brits in hegtenis geneem. “Halleluja! Prys die Here! God slaap nie,” het Christo van der Merwe, Poppie (3) se pa, gesê nadat hy gehoor het Koekemoer is ook in verband met hul dogter se moord in hegtenis geneem. “Vergifnis is in my woordeskat, maar dit gaan nie vir Poppie terugbring nie,” het Van der Merwe gesê in reaksie op ŉ vraag oor of hy diegene wat verantwoordelik is vir Poppie se dood sal kan vergewe. Poppie se stiefpa, Kobus Koekemoer (43), is reeds in aanhouding vir dié moord. Poppie is die aand van 25 Oktober na ŉ hospitaal in Brits gehaas, nadat sy vermoedelik aangerand is. Sy is kort ná haar aankoms by die hospitaal dood verklaar. Kobus is kort daarna vir Poppie se moord in hegtenis geneem. Tydens Koekemoer se borgtogaansoek verlede maand het hy in die hof ontken hy het Poppie ooit aangerand. “Ek het haar hier en daar pak gegee, maar Louisa het my gevra om haar pak te gee. Ek het ŉ goeie verhouding met my stiefdogter gehad, daar was geen probleme nie,” het hy gesê. Die patoloog se bevinding tydens die nadoodse ondersoek, was dat die hoofoorsaak van Poppie se dood, ŉ harde hou teen haar kop was. Die patoloog het verder bevind Poppie het ronde kneusplekke aan albei hande, voorarms en voete gehad en albei haar oorskulpe was gekneus, “wat dui op oormatige aanranding van die kind”. Die patoloog het ook aangedui daar was bloed aan die onderkant van Poppie se skedel en bloeding aan die linkerkant van haar brein. Kobus Koekemoer. Foto: Maroela Media ŉ Verklaring van Louisa is ook aan die hof voorgelees. In dié verklaring voer sy aan Koekemoer het Poppie en haar vyfjarige broer verskeie kere aangerand. Sy het ook gesê Koekemoer het haar verbaal en emosioneel mishandel sedert hulle in 2015 getroud is nadat hulle in Orania ontmoet het. Sy het in haar verklaring gesê Koekemoer het haar die dag van Poppie se dood gedreig hy sal haar doodmaak indien sy die waarheid vertel oor wat met Poppie gebeur het. Louisa beweer sy het toe uit vrees vir die verpleegsters by die hospitaal gelieg en gesê Poppie het die kneusplekke aan haar lyfie in die bakkie op pad na die hospitaal opgedoen. Kobus Koekemoer is borgtog geweier en sal op 25 Januarie weer in die hof verskyn. Lees alle vorige berigte oor Poppie van der Merwe op Maroela Media.